b'\n_START_ARTICLE_\nAtac a la descoberta\n_START_PARAGRAPH_\nEn escacs, un atac a la descoberta (o, simplement, una descoberta) \xc3\xa9s un atac produ\xc3\xaft quan una pe\xc3\xa7a que estava interferint l\'acci\xc3\xb3 d\'una segona, s\'aparta del seu cam\xc3\xad. Els atacs a la descoberta poden ser extremadament poderosos, ja que la pe\xc3\xa7a moguda pot al seu torn provocar una nova amena\xc3\xa7a independent de l\'amena\xc3\xa7a de la pe\xc3\xa7a de la qual permet l\'acci\xc3\xb3. Com passa tamb\xc3\xa9 amb altres temes t\xc3\xa0ctics, tenen \xc3\xa8xit perqu\xc3\xa8 l\'adversari \xc3\xa9s incapa\xc3\xa7 d\'atendre alhora les diverses amenaces. Tot i que normalment la conseq\xc3\xbc\xc3\xa8ncia d\'una descoberta \xc3\xa9s el guany de material, no cal que sigui aix\xc3\xad per a ser efectiva; el tema pot ser usat simplement per guanyar un temps.\n_START_SECTION_\nTipus de descoberta\n_START_PARAGRAPH_\nQuan la pe\xc3\xa7a que es mou fa escac al rei rival, la maniobra \xc3\xa9s anomenada descoberta amb escac. Quan la descoberta provoca un escac de la pe\xc3\xa7a de la qual es permet l\'acci\xc3\xb3, llavors es tracta d\'un escac a la descoberta. Si ambdues peces fan escac, llavors es tracta d\'un escac doble._NEWLINE_Alguns cops els atacs a la descoberta, i especialment els escacs a la descoberta, poden guanyar material quan la pe\xc3\xa7a que es "descobreix" captura una pe\xc3\xa7a oponent que est\xc3\xa0 nominalment protegida per una altra pe\xc3\xa7a, ja que l\'oponent est\xc3\xa0 preocupat a lliurar-se de l\'escac, i aix\xc3\xad el jugador atacant tindr\xc3\xa0 temps de moure la pe\xc3\xa7a que fa la descoberta a un lloc segur._NEWLINE_Una altra possibilitat \xc3\xa9s que la pe\xc3\xa7a moguda, en comptes d\'atacar o capturar una pe\xc3\xa7a de l\'oponent, es mogui a una casella en qu\xc3\xa8 amenaci de fer mat al seg\xc3\xbcent moviment. De fet, fins i tot \xc3\xa9s possible un escac i mat a la descoberta.'